લોકસુનાવણીમાં હાજર રહેલા ગાંધિયન સ્વ. ચુનીભાઈ વૈદ્યનાં પુત્રી નીતા મહાદેવ હાજર રહ્યાં હતાં. નીતાબહેન કહે છે, “લોક સુનાવણી ફેક્ટરીની સૂચિત જગ્યાએ થાય. એ જગ્યા પર એક ઇંટનું પણ બાંધકામ થયેલું ન હોવું જોઈએ. એના બદલે સાધનસામગ્રીથી સજ્જ ફેક્ટરી પરિસરમાં થયેલી લોકસુનાવણીમાં તો એવું લાગતું હતું કે જાણે ફેક્ટરીનો ઉદ્ઘાટન સમારોહ હોય. લોકસુનાવણીમાં હાજર હતા તે બધા જ ફેક્ટરીની તરફેણમાં હતા. જોકે સુનાવણીમાં ગામલોકો બહુ નહોતા. બે એક ગામના સરપંચ અને તલાટી સિવાયના લોકોમાં ફેક્ટરીના જ કર્મચારીઓ હતા. લોકસુનાવણીમાં ફેક્ટરી અને પરમિશનની વિગતો માગતો એક સવાલ ઊઠ્યો હતો. પણ તેના જવાબમાં એવું કહેવાયું હતું કે અમે સનમાઇકા બનાવવાની ફેક્ટરી બનાવીશું અને તેના માટે પરમિશનની કોઈ જરૂર નથી. સાંપા ગામના સરપંચે કહ્યું કે કોર્પોરેટ સોશિયલ રિસ્પોન્સિબિલિટી(સીએસઆર)ની રકમમાંથી અમારા ગામમાં વિકાસનાં કાર્યો કરજો. તેના જવાબમાં કલેક્ટરે કહ્યું કે, “હા, પહેલાં કંપની બને, નફો કરતી થાય પછી સીએસઆર માટે પૈસા ફાળવેને?” ગામલોકોને શેની ફેક્ટરી બને છે અને કોણ બનાવે છે તે અંગે કશી ખબર જ નથી.”